  Григорий Фомин Майя Бывальцева Удмуртиын сюресъёсты тупатъян вакыт 1-тӥ куартолэзе кутске, но куд-ог интыосын ужъёсты мытӥзы ни. Со сярысь, элькунысь транспортъя но сюрес возёсъя министр Алексей Горбачёв вылэ чӧлскыса, улосвыл тӧролэн но кивалтэтлэн пресс-службазы ивортӥз. «Кышкыттэм но ӟечлыко сюресъёс» йӧскалык ӵектосъя 24-тӥ оштолэзе Вавож ёросысь Покчивуко – Каменной улосвыл сюрес вылын ужъёс кутскозы. Со сяна, Ижкар – Сарапул сюреслэсь люкетсэ выльдыны дасяло. Та дырлы сюрес пусъёсты, тыл юбоосты утялтӥзы ни, али сюрес урдсысь куакъёсты, векчи писпуосты корало, сюез потто. Изгурт вадьсын сюресэз ньыль чурозь паськытатозы, светофор пуктозы, светодиод тыл кыскозы, тротуаръёс лэсьтозы. « 1-тӥ куартолэзьысен огдыре 30 объектъёс ремонтэ султозы. Ижкарын Новая, Олег Кошевой, Леваневский нимо ульчаосысь сюресъёсты тупатъяны кутскомы. Сарапулын Фрунзе, Фурманов, Гагарин, Жуковский нимо, Ленинградской ульчаосын тупатъян ужъёслы дасяськон ӧдъялоз. Можгаын со Наговицын нимо, Можгинской, Красной, Северной ульчаос. Озьы ик ёросъёсын вань объектъёс, кудъёссэ куартолэзе тупатъяны чакламын » Алексей Горбачёв, Удмуртиысь транспортъя но сюрес возёсъя министр Министрлэн кылъёсызъя, 2022-тӥ арын ӧжытсэ 300 иськем сюресъёсты эсэпрадъя тупатыны кулэ. Йӧскалык ӵектос сяна, «Комплексное развитие сельских территорий» но «Опорный план дорожной деятельности» программаос быдэсъяськозы. Эшшо ёросъёслы интыысь сюресъёсты тупатъяны субсидиос висъяло. Сюресъёсты тупатъян вакытлы Удмуртиын 10 асфальтобетон заволдъёс ужаын кутскозы. Алексей Горбачёв пусйиз, кӧня ке ар ӵоже ини тупатъян ужъёсты нуыны контрактъёсты азьвыл ик юнмато, озьы подрядчикъёс ужлэсь быдӟалазэ тодо но лэсьтӥськон материалъёсты дыраз басьтыны быгато. Али 2023-тӥ арлы контрактъёс юнматыны дасясько ни. Тодэ вайытом, 2022-тӥ арын Удмуртиын «Кышкыттэм ӟечлыко сюресъёс» йӧскалык ӵектос улсын туризмъя объектъёс дорозь вить сюресъёсты тупатъялозы.  Тегъёс: Удмуртия Авто АлексейГорбачёв сюресъёс тупатъянужъёс Вавож  